SAPPE เปิดตัว “รูบี้ เลดี้” เจาะกลุ่มผู้หญิงช่วงมีรอบเดือน ตั้งเป้ายอดขายปีแรก 50 ลบ.
SAPPE เปิดตัวเครื่องดื่มฟังก์ชันนัลช็อตสำหรับผู้หญิงในช่วงที่มีประจำเดือน “บิวติ ดริ้งค์ รูบี้ เลดี้” ช่วยให้สาวๆ ผ่านวันนั้นของเดือนไปได้อย่างสวยงาม พร้อมตั้งเป้ายอดขายปีแรก 50 ล้านบาท
22 ก.ค. 2564

นางสาวปิยจิต รักอริยะพงศ์ ประธานเจ้าหน้าที่บริหาร บริษัท เซ็ปเป้ จำกัด (มหาชน) หรือ SAPPE เปิดเผยว่า จากภาพรวมตลาดเครื่องดื่มที่ไม่มีแอลกอฮอล์ในประเทศปี 2564 ที่จัดทำโดยศูนย์วิจัยกสิกรไทย ประเมินว่ามีมูลค่าตลาดรวม 1.97 – 1.99 แสนล้านบาท เติบโตเล็กน้อยที่ 0.5 – 1.5%
โดยหากเจาะลึกลงไปใน Category ที่เติบโตได้ดีมากยังคงเป็น Functional drink ซึ่งปี 2020 โต 9-11%  และยังคงโตอยู่ในครึ่งปีแรก 2021  ดังนั้น เครื่องดื่มที่คาดว่าจะมีโอกาสเติบโตในปีนี้ ได้แก่ เครื่องดื่ม Specialty ที่ตอบโจทย์ลูกค้าเฉพาะกลุ่ม เครื่องดื่มเพื่อสุขภาพ น้ำผสมวิตามิน เครื่องดื่มวิตามิน และฟังก์ชันนัลดริ้งค์ เนื่องจากสามารถดึงดูดกลุ่มผู้บริโภคที่ยังมีกำลังซื้อและต้องการทดลองเครื่องดื่มใหม่ๆ โดยพบว่าปัจจุบันมีกลุ่มผู้บริโภคที่ใส่ใจสุขภาพและต้องการเครื่องดื่มที่มีโภชนาการเพื่อฟื้นฟูร่างกาย จึงมุ่งคิดค้นและพัฒนาผลิตภัณฑ์ที่ตอบโจทย์ความต้องการดังกล่าว โดยเฉพาะผู้หญิงในช่วงที่มีประจำเดือน ถือเป็นเรื่องที่ต้องใส่ใจเป็นอย่างมาก
ทั้งนี้ บริษัทฯ จึงคิดค้นและพัฒนานวัตกรรมเครื่องดื่มเพื่อสุขภาพ ผ่านโครงการ InnoThink ซึ่งเซ็ปเป้เปิดเวทีให้พนักงานทุกคนในองค์กร ส่งไอเดียเข้าร่วมประกวด เพื่อเฟ้นหาไอเดียที่สามารถเปลี่ยนโลกได้ และช่วยทำให้ชีวิตของผู้คนดีขึ้น โดยไอเดียที่ชนะการประกวดจากโครงการดังกล่าวเซ็ปเป้จะนำมาต่อยอดพัฒนาเป็นผลิตภัณฑ์ใหม่ออกสู่ตลาด และหนึ่งในไอเดียที่มาจาก Insight ของผู้บริโภค ที่พบว่า 70 – 80% ของผู้หญิงในช่วงเวลาที่มีประจำเดือน จะมีปัญหาไม่สบายตัวเนื่องจากฮอร์โมนร่างกายขาดความสมดุล ซึ่งการทานยาสตรีเพื่อปรับสภาพร่างกายในช่วงเวลาดังกล่าวถือเป็นอีกหนึ่งทางเลือก
อย่างไรก็ตามพบว่าวัยรุ่นส่วนหนึ่งมีปัญหาทานยาสตรีได้ค่อนข้างลำบาก บริษัทฯ จึงเห็นช่องว่างทางการตลาดและเดินหน้าคิดค้นและพัฒนาเครื่องดื่ม เพื่อตอบโจทย์ผู้หญิงในช่วงที่มีประจำเดือนโดยเฉพาะ ภายใต้แบรนด์หลักที่เป็นสินค้าเพื่อผู้หญิงอย่าง “บิวติ ดริ้งค์” โดยแตกไลน์เป็นกลุ่มสินค้าซีรีส์ใหม่ Herbal Series เปิดตัวด้วยเครื่องดื่มฟังก์ชันนัลช็อตจากสมุนไพร “รูบี้ เลดี้” ซึ่งนับเป็นครั้งแรกของวงการเครื่องดื่มเพื่อเป็นตัวช่วยผู้หญิงช่วงวันนั้นของเดือนโดยเฉพาะ มีส่วนประกอบจากสมุนไพรที่สำคัญ คือ สารสกัดตังกุย ดอกคำฝอย พริกไทยดำ ผสมอยู่ในน้ำทับทิม มีกลิ่นหอม รสชาติอร่อย ดื่มง่าย ยิ่งดื่มเย็นๆ ยิ่งชื่นใจ และไม่ผสมน้ำตาล วางจำหน่ายแล้วที่ร้านสะดวกซื้อ 7-11 ทุกสาขา ในราคา 29 บาท และช่องทาง Sappe Online โดยติดตามโปรโมชั่นได้ในเพจ Facebook @sappebeautyclub, Shopee: Sappe official store และผ่าน Line: Sappeonline
สำหรับกลุ่มเป้าหมายหลักของ “รูบี้ เลดี้” ได้แก่ 1. นักเรียน นักศึกษา เด็กสาวที่เพิ่งเข้าสู่วัยที่เริ่มมีประจำเดือน 2. สาวๆ ออฟฟิศที่มีปัญหาช่วงนั้นของเดือน เป็นอุปสรรคกับการทำงาน และ 3. กลุ่มผู้ชายที่มีนิสัยอบอุ่นแบบแฟมิลี่แมนใส่ใจคนรักให้ผ่านช่วงที่มีประจำเดือนโดยไม่มีปัญหากวนใจ โดยตั้งเป้าหมายยอดขายจากผลิตภัณฑ์ดังกล่าวในช่วงปีแรกนี้ราว 50 ล้านบาท
“ถือเป็นครั้งแรกของวงการเครื่องดื่มที่เอาใจสาวๆที่มีปัญหากวนใจในช่วงประจำเดือน และอยากให้ “รูบี้ เลดี้” อยู่เคียงข้างสาวๆ ให้ผ่านพ้นช่วงนั้นของเดือนโดยไม่ต้องหงุดหงิดหรือทรมาน ถือเป็นไอเทมเด็ดเพื่อเตรียมพร้อมรับมือช่วงที่มีประจำเดือน และคาดหวังว่า “รูบี้ เลดี้” จะเป็นส่วนหนึ่งในสินค้าที่ผู้หญิงต้องนึกถึงเมื่อมีประจำเดือน” นางสาวปิยจิต กล่าว